《拟古七十首 其二十二 傅司隶咸杂感》
明代·王世贞

红女恋一机，丈夫慕九州。拂袖出门去，妻子不足留。

二室造帝基，黄河喷天流。一览意无馀，西入咸阳游。

咸阳帝子里，车马若云浮。炊金复馔玉，赵瑟间齐讴。

东家霍司马，西邸平津侯。南邻外人馆，北户文成楼。

鸡鸣先朝日，起者何所求。试言平生业，十举九不酬。

北风旦夕吹，敝我黑貂裘。低回返乡井，耕钓亦悠悠。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。